บาทเปิด 34.77/78 บาทต่อดอลล่าร์  แนวโน้มอ่อนค่าต่อ
เงินบาทเปิดตลาด 34.77/78 บาทต่อดอลล่าร์  แนวโน้มอ่อนค่าต่อ ไร้ปัจจัยใหม่หลังธนาคารกลางยุโรปคงดอกเบี้ย-QE ตามเดิม
9 ก.ย. 2559

เงินบาทเปิดตลาด 34.77/78 บาทต่อดอลล่าร์  แนวโน้มอ่อนค่าต่อ ไร้ปัจจัยใหม่หลังธนาคารกลางยุโรปคงดอกเบี้ย-QE ตามเดิม นักบริหารเงินจากธนาคารกสิกรไทย เปิดเผยว่า เงินบาทเปิดตลาดเช้านี้ที่ระดับ 34.77/78 บาท/ดอลลาร์ อ่อนค่าจากช่วงเย็นวานนี้ที่ปิดตลาดที่ระดับ 34.67 บาท/ดอลลาร์
เช้านี้เงินบาทปรับตัวอ่อนค่าจากเมื่อวาน เนื่องจากดอลลาร์สหรัฐแข็งค่าขึ้นจากข้อมูลด้านแรงงานที่ออกมาดี ขณะที่ผลประชุมธนาคารกลางยุโรป (ECB) เมื่อวานนี้ มีมติคงอัตราดอกเบี้ยนโยบาย และยังไม่มีการเปลี่ยนแปลงมาตรการผ่อนคลายเชิงปริมาณ (QE) แต่อย่างใด 
"เมื่อวาน ECB ก็คงทั้งอัตราดอกเบี้ย และมาตรการ QE ไว้ตามเดิม ผิดจากที่ตลาดคาดไว้" นักบริหารเงิน ระบุ
นักบริหารเงิน คาดว่า วันนี้เงินบาทมีโอกาสจะอ่อนค่าได้อีก โดยน่าจะเคลื่อนไหวอยู่ในกรอบ 34.70-34.80 บาท/ดอลลาร์